《题惟晤师斑竹杖》
宋代·强至

蜀江濯锦含文漪，竹生江岸初绿滋。
锦波一浸入竹肌，万洗不落斑在皮。
又闻泪点洒舜妃，遗迹渐染传今时。
搯不受爪滑可持，隐起高节无屈欹。
江神虽宝莫自私，烟根忽逐霜刀离。
截而为杖得者谁，庞眉大士今一枝。
{左文右扁}斓颇与坏衲宜，朝跻山巅暮江湄。
山备兕虎江蛟螭，尔杖未折莫汝危。
足力自健无险巇，安用童子两肩为。
当年常竹纹无奇，犹托变化神葛陂。
况此已是斑龙儿，长恐一旦风云随。
复整头角还天逵，未必久为师有之。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。